Poloha štvrte *Marpole*
**Marpole** je mestská časť na juhu kanadského mesta Vancouver, nachádzajúca sa v južnej časti oblasti nazývanej West Side. Väčšinu tejto mestskej časti tvorí bytová zástavba a rodinné domy, žije v nej 24 000 obyvateľov.
Na juhozápad od nej sa nachádza medzinárodné letisko Vancouver International Airport. Hranice tejto mestskej časti tvorí na západe Angus Drive, 57 Avenue na severe, Main Street na východe a rieka Fraser na juhu.

V posledných sto rokoch prešla táto vancouverská mestská časť veľkými zmenami, súvisiacimi s nárastom premávky a zástavby spojenej s výstavbou mostov Oak Street Bridge (ktorý sa pripája na diaľnicu Highway 99 vedúcou na južné predmestia) a Arthur Laing Bridge (ktorý vedie na medzinárodné letisko Vancouver International Airport).

Dejiny
------

Letecká snímka mosta Arthur Laing Bridge
Marpole je jednou z najstarších osídlených oblastí vo Vancouveri. V tejto oblasti boli nájdené dôkazy o osídlení datované do obdobia 3500 pred Kr. Európanmi bola táto oblasť osídlená v 60. rokoch 19. storočia. V tej dobe sa volala Eburne Station a existovala ako osada oddelená od mesta míľami hlbokého lesa.

Na začiatku 20. storočia bola v tejto oblasti postavená prímestská železnica Vancouver Lulu Island Railway, ktorej príchod viedol k založeniu nových píl, prevádzok na výrobu šindelov a strešných krytín a výrobní štrku. V roku 1916 bola táto osada premenovaná na Marpole a kým sa v roku 1929 pripojila k Vancouveru, stala sa jedným z hlavných priemyselných centier v oblasti.

V roku 1957 bol postavený most Oak Street Bridge, ktorý čiastočne mohol za pokles priemyslu pozdĺž oblastí Marine a Hudson, keďže premávka sa presunula na východ. Otvorenie mosta Arthur Laing Bridge v roku 1975 pomohlo presunúť premávku späť na západ pozdĺž Granville Street.

Doprava
-------

V dôsledku existencie mostov Oak Street Bridge a Arthur Laing Bridge sú v tejto mestskej časti časté dopravné zápchy, najmä počas dopravnej špičky. No verejná doprava je tu dobre zaistená (cez vancouverský systém mestskej hromadnej dopravy TransLink a Coast Mountain Bus Company) najmä z toho dôvodu, že všetky autobusy smerujúce na južné vancouverské predmestia prechádzajú cez túto mestskú časť.

17. augusta 2009 bola uvedená do prevádzky Canada Line, nová trasa nadzemného metra SkyTrane. V roku 2009 má byť spustená zrýchlená priama autobusová linka 98 B-Line. Canada Line vedie pozdĺž Cambie Street, pričom má zastávku na Marine Drive, v budúcnosti sa ráta s vybudovaním ďalšej na 57 Avenue.

Marpole leží priamo oproti medzinárodnému letisku Vancouver International Airport, ležiacom na ostrove Sea Island v Richmonde.

Ekonomika
---------

Väčšina obchodov a obchodných domov v Marpole sa nachádza na južnom konci Granville Street. Ďalšie sa nachádzajú na rohoch Oak Street a 67 Street a Cambie Street a 57 Street. Veľký počet podnikov a firiem rôzneho zamerania od fast foodov, skladísk, menších tovární a distribučných firiem sa nachádza na východ od mosta Arthur Laing Bridge, ťažký priemysel sa tiahne pozdĺž brehu rieky Fraser.

Školstvo
--------

Stredná škola *Sir Winston Churchill Secondary School*
Medzi základné školy v Marpole patrí David Lloyd George Elementary School, Sir Wilfrid Laurier Elementary School a McKechnie Elementary School. Jedinou strednou školou v tejto mestskej časti je *Sir Winston Churchill Secondary School*.

Zdravotníctvo
-------------

V Marpole sa nachádza George Pearson Centre. Špecializuje sa na dospelých nemohúcich pacientov, vyžadujúcich špeciálnu starostlivosť.

Obasan
------

*Obasan* je bestseller od kanadsko-japonskej spisovateľky Joy Kogawa, ktorý sa zaoberá kanadskou internáciou a perzekúciami kanadských občanov japonského pôvodu počas druhej svetovej vojny. Časť deja sa odohráva v Marpole, v dome na 64 Avenue. Kogawa v tom dome žila počas detstva, dom bol zachránený pred hroziacou demoláciou a v súčasnosti je v správe Land Conservancy of British Columbia.

Winona Park
-----------

Zástava na stožiari v Marpole
Winona Park je park v Marpole, nachádzajúci sa na juh od golfového ihriska Langara golf course.

Referencie
----------

1. ↑   *MARPOLE, Community Statistics* [online].. Dostupné online. Archivované 2008-04-11 z originálu. (po anglicky)
2. 1 2 3   *MARPOLE, history* [online].. Dostupné online. Archivované 2007-09-30 z originálu. (po anglicky)
3. ↑   *Mapa* [online].. Dostupné online. Archivované 2007-09-28 z originálu. (po anglicky)

Pozri aj
--------

* Vancouver

Externé odkazy
--------------

* City of Vancouver - Marpole Archivované 2006-02-10 na Wayback Machine (po anglicky)
* Marpole-Oakridge Community Centre Archivované 2006-04-06 na Wayback Machine (po anglicky)
* Discover Vancouver - Marpole Archivované 2007-01-27 na Archive.today (po anglicky)
* Marpole Online (po anglicky)

  


| * z
* d
* u
Mestské časti vo Vancouveri |
| --- |
| 
* Arbutus Ridge
* Downtown
* Downtown Eastside
* Dunbar-Southlands
* Fairview
* Grandview-Woodland
* Hastings-Sunrise
* Kensington-Cedar Cottage
* Kerrisdale
* Killarney
* Kitsilano
* Marpole
* Mount Pleasant
* Oakridge
* Renfrew-Collingwood
* Riley Park-Little Mountain
* Shaughnessy
* South Cambie
* Strathcona
* Sunset
* Victoria-Fraserview
* West End
* West Point Grey

 |  |

Súradnice: 49° 21′ 55″ s. š. 123° 11′ 39″ z. d.